text: Shell Raffinaderiet får en større flamme de næste dage
  20 maj 2016 kl. 06.28
  Fra søndag skal der laves vedligeholdelsesarbejde på Shell Raffinaderiet i  Fredericia - og det vil kunne ses langt omkring i form af en større flamme fra raffinaderiets tårn.
  Dele af produktionen på Shell Raffinaderiets anlæg bliver fra søndag standset på grund af planlagt vedligeholdelsesarbejde, mens andre anlæg på raffinaderiet vil køre med nedsat kapacitet.
  Der vil derfor forekomme mere flaring, som er afbrænding af gas-arter. Det vil kunne ses som en større flamme fra flammetårnet, og der vil også kunne opstå lugt.
  - Vi vil gøre hvad vi kan for at forhindre, at der kommer noget lugt ud ved at køre lidt anderledes rundt med vores anlæg, end vi plejer, fortæller pressechef Torben Øllegaard Sørensen fra Shell Raffinaderiet til TV SYD.
  Arbejdet forventes at vare en uges tid.
  